CELEX: 32018R0589
Language: el
Date: 2018-04-18 00:00:00
Title: Κανονισμός (ΕΕ) 2018/589 της Επιτροπής, της 18ης Απριλίου 2018, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τη μεθανόλη (Κείμενο που παρουσιάζει ενδιαφέρον για τον ΕΟΧ )

19.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 99/7
            
         ΚΑΝΟΝΙΣΜΌΣ (ΕΕ) 2018/589 ΤΗΣ ΕΠΙΤΡΟΠΉΣ
   της 18ης Απριλίου 2018
   για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τη μεθανόλη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 68 παράγραφος 1,
   Εκτιμώντας τα ακόλουθα:
   
               (1)
            
            
               Στις 16 Ιανουαρίου 2015, η Πολωνία υπέβαλε στον Ευρωπαϊκό Οργανισμό Χημικών Προϊόντων («ο Οργανισμός») (2) φάκελο σύμφωνα με το άρθρο 69 παράγραφος 4 του κανονισμού (ΕΚ) αριθ. 1907/2006 («ο φάκελος του παραρτήματος XV»), ώστε να ξεκινήσει η διαδικασία επιβολής περιορισμών που προβλέπεται στα άρθρα 69 έως 73 του εν λόγω κανονισμού. Στον φάκελο του παραρτήματος XV αναφερόταν ότι η έκθεση στη μεθανόλη που υπάρχει στο υγρό υαλοκαθαριστήρων και στη μετουσιωμένη αλκοόλη συνιστά κίνδυνο για την ανθρώπινη υγεία και πρότεινε να απαγορευτεί η διάθεσή τους στην αγορά. Ο φάκελος του παραρτήματος XV κατέδειξε ότι είναι αναγκαία η ανάληψη δράσης σε επίπεδο Ένωσης.
            
         
               (2)
            
            
               Ο προτεινόμενος στον φάκελο του παραρτήματος XV περιορισμός στοχεύει στη μείωση της επίπτωσης της σοβαρής δηλητηρίασης από μεθανόλη μετά από κατανάλωση, από χρόνιους αλκοολικούς και ενίοτε από μη αλκοολικούς, υγρών υαλοκαθαριστήρων ή μετουσιωμένης αλκοόλης, τα οποία χρησιμοποιούνται ως φθηνά υποκατάστατα του αναλώσιμου οινοπνεύματος. Ο περιορισμός αναμένεται επίσης να αποτρέψει τη δηλητηρίαση από μεθανόλη ύστερα από τυχαία κατάποση υγρών υαλοκαθαριστήρων κα μετουσιωμένης αλκοόλης, συμπεριλαμβανομένων των δηλητηριάσεων παιδιών. Ο φάκελος του παραρτήματος XV και η δημόσια διαβούλευση ανέφεραν περιπτώσεις δηλητηριάσεων παιδιών λόγω κατάποσης υγρών υαλοκαθαριστήρων σε επτά κράτη μέλη και θανατηφόρα κρούσματα σε δύο τουλάχιστον κράτη μέλη.
            
         
               (3)
            
            
               Στις 4 Δεκεμβρίου 2015 η επιτροπή αξιολόγησης κινδύνων (RAC) του Οργανισμού εξέδωσε γνώμη στην οποία κατέληξε ότι η έκθεση στη μεθανόλη που περιέχεται στα υγρά υαλοκαθαριστήρων και στη μετουσιωμένη αλκοόλη σε συγκέντρωση άνω του 0,6 % κατά βάρος ενέχει κίνδυνο θανάτου, σοβαρής οφθαλμικής τοξικότητας ή άλλων σοβαρών συνεπειών από δηλητηρίαση λόγω μεθανόλης. Η RAC επιπλέον γνωμοδότησε ότι ο προτεινόμενος περιορισμός είναι το καταλληλότερο μέτρο σε επίπεδο Ένωσης για την αντιμετώπιση των κινδύνων, τόσο ως προς την αποτελεσματικότητα όσο και ως προς τη δυνατότητα πρακτικής εφαρμογής.
            
         
               (4)
            
            
               Στις 11 Μαρτίου 2016 η επιτροπή κοινωνικοοικονομικής ανάλυσης (SEAC) του Οργανισμού διατύπωσε γνώμη σχετικά με τον προτεινόμενο περιορισμό. Όσον αφορά τη μετουσιωμένη αλκοόλη, η έλλειψη κοινωνικοοικονομικών στοιχείων στον φάκελο του παραρτήματος XV και στοιχείων από τη δημόσια διαβούλευση σήμαιναν ότι η SEAC δεν μπορούσε να αξιολογήσει τον κοινωνικοοικονομικό αντίκτυπο της συμπερίληψης της ουσίας στον προτεινόμενο περιορισμό. Όσον αφορά τα υγρά υαλοκαθαριστήρων, η SEAC εκτίμησε ότι ο προτεινόμενος περιορισμός είναι το πλέον κατάλληλο μέτρο σε επίπεδο Ένωσης για να αντιμετωπιστούν οι εντοπισθέντες κίνδυνοι σε σχέση με τα κοινωνικοοικονομικά οφέλη και το κοινωνικοοικονομικό κόστος. Συνολικά, η SEAC εκτίμησε ότι οι αποκλίσεις στις εθνικές νομοθεσίες των κρατών μελών θα μπορούσαν να προκαλέσουν στρέβλωση στην εσωτερική αγορά.
            
         
               (5)
            
            
               Κατά τη διαδικασία επιβολής περιορισμών ζητήθηκε η γνώμη του φόρουμ του Οργανισμού για την ανταλλαγή πληροφοριών σχετικά με τον έλεγχο επιβολής και η γνώμη του ελήφθη υπόψη, ιδίως όσον αφορά τη συμπερίληψη των υγρών αποπάγωσης ανεμοθωράκων στον προτεινόμενο περιορισμό.
            
         
               (6)
            
            
               Στις 28 Απριλίου 2016 ο Οργανισμός υπέβαλε τις γνώμες της RAC και της SEAC στην Επιτροπή (3). Βάσει αυτών των γνωμοδοτήσεων, η Επιτροπή κατέληξε στο συμπέρασμα ότι η παρουσία μεθανόλης στα υγρά υαλοκαθαριστήρων και στα υγρά αποπάγωσης του ανεμοθώρακα αποτελεί απαράδεκτο κίνδυνο για την ανθρώπινη υγεία, ο οποίος πρέπει να αντιμετωπιστεί σε ενωσιακό επίπεδο.
            
         
               (7)
            
            
               Θα πρέπει να δοθεί επαρκής χρόνος στα ενδιαφερόμενα μέρη για να λάβουν τα κατάλληλα μέτρα με σκοπό τη συμμόρφωση με τον προτεινόμενο περιορισμό, ειδικότερα για να μπορέσουν να πωληθούν τα αποθέματα και να εξασφαλιστεί η κατάλληλη επικοινωνία εντός της αλυσίδας εφοδιασμού. Για τον λόγο αυτόν, η εφαρμογή του περιορισμού θα πρέπει να μετατεθεί χρονικά.
            
         
               (8)
            
            
               Συνεπώς, ο κανονισμός (ΕΚ) αριθ. 1907/2006 θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Απριλίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 396 της 30.12.2006, σ. 1.
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      ΠΑΡΑΡΤΗΜΑ
      Στο παράρτημα XVII του κανονισμού (ΕΚ) αριθ. 1907/2006 προστίθεται η ακόλουθη νέα καταχώριση:
      
         
                     
                                 «69.
                              
                              
                                 Μεθανόλη
                              
                           Αριθ. CAS 67-56-1
                     Αριθ. EC 200-659-6
                  
                  
                     Δεν πρέπει να διατίθεται στην αγορά για το ευρύ κοινό μετά τις 9 Μαΐου 2018 στα υγρά υαλοκαθαριστήρων ή αποπάγωσης ανεμοθώρακα, σε συγκέντρωση ίση ή μεγαλύτερη από 0,6 % κατά βάρος.»